CELEX: 
Language: lt
Date: 2018-06-28 00:00:00
Title: KOMISIJOS DELEGUOTASIS REGLAMENTAS (ES) …/... kuriuo ištaisomas Komisijos deleguotasis reglamentas (ES) 2016/2374, kuriuo nustatomas tam tikrai priedugnio žvejybai pietvakarių vandenyse taikomas žuvų išmetimo į jūrą mažinimo planas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2016 m. spalio 12 d. Komisijos deleguotuoju reglamentu (ES) 2016/2374 nustatytas tam tikrai priedugnio žvejybai pietvakarių vandenyse taikomas išmetimo į jūrą mažinimo planas, kuriame išdėstyti išsamūs Reglamento (ES) Nr. 1380/2013 15 straipsnyje nustatyto įpareigojimo iškrauti laimikį įgyvendinimo nurodymai.
            
            
               2017 m. birželio 2 d. Belgija, Ispanija, Nyderlandai, Portugalija ir Prancūzija pateikė Komisijai bendrą rekomendaciją, kurioje siūloma iš dalies pakeisti Deleguotuoju reglamentu (ES) 2016/2374 nustatytą išmetimo į jūrą mažinimo planą. Ja remiantis priimtas 2017 m. rugsėjo 20 d. Komisijos deleguotasis reglamentas (ES) 2018/44, kuriuo iš dalies keičiamas Deleguotasis reglamentas (ES) 2016/2374, kuriuo nustatomas tam tikrai priedugnio žvejybai pietvakarių vandenyse taikomas žuvų išmetimo į jūrą mažinimo planas. 
            
            
               Pagal Reglamento (ES) Nr. 1380/2013 18 straipsnį bendrą rekomendaciją parengė ir Komisijai pateikė atitinkamos valstybės narės (t. y. Belgija, Ispanija, Nyderlandai Portugalija ir Prancūzija, toliau – pietvakarių vandenų regiono valstybės narės), turinčios tiesioginių atitinkamos žvejybos šiame regione valdymo interesų. 
            
            
               Deleguotojo reglamento (ES) 2018/44 priede padaryta klaida, todėl, siekiant ištaisyti tą klaidą, parengtas šis klaidų ištaisymo deleguotasis reglamentas.
            
            
               2.KONSULTACIJOS PRIEŠ PRIIMANT AKTĄ
            
            
               Bendrą rekomendaciją parengė regioniniu lygmeniu bendradarbiaujančios atitinkamos valstybės narės – jos drauge svarstė techninius klausimus vadovaujamos aukšto lygio žuvininkystės srities vadovų grupės ir išsamiai konsultuodamosi su suinteresuotosiomis šalimis.
            
            
               Rengiant bendrą rekomendaciją dėl joje numatytų priemonių konsultuotasi su Pietvakarių vandenų patariamąja taryba. 
            
            
               Tam tikrai priedugnio žvejybai pietvakarių vandenyse skirtas išmetimo į jūrą mažinimo planas padeda vykdant valstybių narių siūlomą žvejybą palaipsniui įgyvendinti įpareigojimą iškrauti laimikį, kaip nustatyta Reglamento (ES) Nr. 1380/2013 15 straipsnyje, todėl, siekiant, kad planas būtų nuoseklus, padarytą klaidą svarbu ištaisyti.
            
            
               3.DELEGUOTOJO AKTO TEISINIAI ASPEKTAI
            
            
               Siūlomų veiksmų santrauka
            
            
               Pagrindinis teisinis veiksmas – priimti priemones, kuriomis būtų sudarytos palankesnės sąlygos įgyvendinti įpareigojimą iškrauti laimikį.
            
            
               Reglamente nurodomos žuvų rūšys ir žvejybos rūšys, kurioms turi būti taikomos konkrečios priemonės.
            
            
               Teisinis pagrindas
            
            
               Reglamento (ES) Nr. 1380/2013 15 straipsnio 6 dalis ir 18 straipsnio 1 ir 3 dalys.
            
            
               Subsidiarumo principas
            
            
               Pasiūlymas priklauso išimtinei Europos Sąjungos kompetencijai.
            
            
               
         
         
            
               Proporcingumo principas
            
            
               Pasiūlymas patenka į deleguotųjų įgaliojimų, suteiktų Komisijai pagal Reglamento (ES) Nr. 1380/2013 15 straipsnio 6 dalį, taikymo sritį, juo neviršijama to, kas būtina tos nuostatos tikslui pasiekti.
            
            
               Priemonės pasirinkimas
            
            
               Siūloma priemonė – Komisijos deleguotasis reglamentas.
            
            
               Kitos priemonės būtų netinkamos dėl toliau nurodytų priežasčių. Komisijai suteikti įgaliojimai deleguotaisiais aktais priimti išmetimo į jūrą mažinimo planus, o tiesioginių valdymo interesų turinčios valstybės narės pateikė bendrą rekomendaciją, kurioje numatytos ir į šį pasiūlymą įtrauktos priemonės grindžiamos patikimiausiomis turimomis mokslinėmis rekomendacijomis ir tenkina visus Reglamento (ES) Nr. 1380/2013 18 straipsnio 5 dalyje nustatytus atitinkamus reikalavimus.
            
            
               KOMISIJOS DELEGUOTASIS REGLAMENTAS (ES) …/...
            
            
               2018 06 28
            
            
               kuriuo ištaisomas Komisijos deleguotasis reglamentas (ES) 2016/2374, kuriuo nustatomas tam tikrai priedugnio žvejybai pietvakarių vandenyse taikomas žuvų išmetimo į jūrą mažinimo planas
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB
                  1
               , ypač į jo 15 straipsnio 6 dalį ir 18 straipsnio 1 bei 3 dalis,
            
            
               kadangi:
            
            
               (1)Reglamentu (ES) Nr. 1380/2013 siekiama palaipsniui sustabdyti visos ES žvejybos laimikio išmetimą į jūrą nustatant įpareigojimą iškrauti rūšių, kurioms taikomi laimikio limitai, žuvų laimikį;
            
            
               (2)siekiant įgyvendinti įpareigojimą iškrauti laimikį, Reglamento (ES) Nr. 1380/2013 15 straipsnio 6 dalimi Komisija įgaliojama deleguotaisiais aktais priimti išmetimo į jūrą mažinimo planus, grindžiamus bendromis rekomendacijomis, kurias rengia valstybės narės, pasikonsultavusios su atitinkamomis patariamosiomis tarybomis;
            
            
               (3)remiantis bendra rekomendacija, kurią 2016 m. pateikė Belgija, Ispanija, Nyderlandai, Portugalija ir Prancūzija (Pietvakarių vandenų regiono valstybių grupė), Komisijos deleguotuoju reglamentu (ES) 2016/2374
                  2
                nustatytas tam tikrai priedugnio žvejybai pietvakarių vandenyse taikomas išmetimo į jūrą mažinimo planas;
            
            
               (4)2017 m. birželio 2 d. Belgija, Ispanija, Nyderlandai, Portugalija ir Prancūzija pateikė naują bendrą rekomendaciją, kurioje siūlomi keli išmetimo į jūrą mažinimo plano pakeitimai. Ja remiantis priimtas Komisijos deleguotasis reglamentas (ES) 2018/44, kuriuo iš dalies pakeistas Deleguotasis reglamentas (ES) 2016/2374
                  3
               ; 
            
            
               (5)2017 m. spalio 26 d. Pietvakarių vandenų regiono valstybių grupė Komisijai pranešė apie tai, kad Deleguotojo reglamento (ES) 2018/44 priede yra teksto klaida, susijusi su europinių jūrinių lydekų žvejybos, kuriai taikomas įpareigojimas iškrauti laimikį, aprašymu. Pagal dabartinę to priedo redakciją įpareigojimas iškrauti laimikį taikomas dugniniais tralais ir velkamaisiais tinklais žvejojant europines jūrines lydekas ICES (Tarptautinės jūrų tyrinėjimo tarybos) VIIIc ir IXa kvadratuose, jei bendras 2014–2015 m. iškrautų europinių jūrinių lydekų kiekis viršijo 5 % visų rūšių iškrautų žuvų ir sudarė daugiau kaip 5 metrines tonas. Tačiau ši sąlyga nebetaikoma;
            
            
               (6)todėl reikia pataisyti Deleguotąjį reglamentą (ES) 2016/2374 su pakeitimais, padarytais Deleguotuoju reglamentu (ES) 2018/44;
            
            
               (7)Deleguotojo reglamento (ES) 2016/2374 priede esanti teksto klaida padaryta Deleguotuoju reglamentu (ES) 2018/44, todėl, siekiant, kad nenutrūktų įpareigojimo iškrauti laimikį taikymo tęstinumas ir kad būtų išvengta teisinio su tuo susijusio netikrumo, šis reglamentas turėtų įsigalioti kitą dieną po jo paskelbimo ir turėtų būti taikomas atgaline data nuo Deleguotojo reglamento (ES) 2018/44 taikymo dienos,
            
            
               PRIĖMĖ ŠĮ REGLAMENTĄ:
            
         
         
            
               1 straipsnis
            
            
               Deleguotojo reglamento (ES) 2016/2374 priedo lentelės „3. Europinių jūrinių lydekų (Merluccius merluccius) žvejyba“ ketvirtos skilties tekstas:
            
            
               „Laivai, atitinkantys šiuos suvestinius kriterijus:
            
            
               (1)1. naudoja 70 mm arba didesnių akių tinklus;
            
            
               (2)2. bendras 2014–2015 m. (1) iškrautų europinių jūrinių lydekų kiekis sudarė daugiau kaip 5 % visų rūšių iškrautų žuvų ir daugiau kaip 5 metrines tonas.“
            
            
               pakeičiamas šiuo įrašu:
            
            
               „70 mm dydžio arba didesnės“.
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2018 m. sausio 1 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
            
               Priimta Briuselyje 2018 06 28
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 354, 2013 1 28, p. 22. 
               
               
                  
                     (2)
                  
                        2016 m. spalio 12 d. Komisijos deleguotasis reglamentas (ES) 2016/2374, kuriuo nustatomas tam tikrai priedugnio žvejybai pietvakarių vandenyse taikomas žuvų išmetimo į jūrą mažinimo planas (OL L 352, 2016 12 23, p. 33).
               
               
                  
                     (3)
                  
                        2017 m. spalio 20 d. Komisijos deleguotasis reglamentas (ES) 2018/44, kuriuo iš dalies keičiamas Deleguotasis reglamentas (ES) 2016/2374, kuriuo nustatomas tam tikrai priedugnio žvejybai pietvakarių vandenyse taikomas žuvų išmetimo į jūrą mažinimo planas (OL L 7, 2018 1 12, p. 1).